OBH 3575/1999.
Az állampolgári jogok országgyűlési biztosának jelentése
Ügyintéző: dr. Németh Andrea

Az eljárás megindítása

A panaszos az állampolgári jogok országgyűlési biztosához fordult sérelmezve Tomajmonostora Község Önkormányzatának határozatát, valamint az OBH 7679/1997. sz. ügyében megállapítottakat.

A vizsgálat a jogorvoslathoz való alkotmányos jog érintettsége miatt indult.

A megállapított tényállás

A panaszos szomszédja az állampolgári jogok országgyűlési biztosához fordult, sérelmezte Tomajmonostora Község Önkormányzatának és a Jász-Nagykun-Szolnok Megyei Közigazgatási Hivatalnak a határozatait és eljárását. Ez ügyben lefolytatott vizsgálat megállapította a beadványtevő tulajdonhoz és jogorvoslathoz való alkotmányos jogának sérelmét, valamint a jogállamiság elvéből fakadó jogbiztonság alkotmányos elvének sérelmét. Az országgyűlési biztos a visszásság orvoslására ajánlást tett Tomajmonostora Község jegyzőjének és a Jász-Nagykun-Szolnok Megyei Közigazgatási Hivatal vezetőjének, akik az ajánlásokat elfogadták.

A panaszos beadványában sérelmezte, hogy őt, a szomszédja ügyének vizsgálatakor az országgyűlési biztos nem hallgatta meg, és így a vizsgálat rá nézve kedvezőtlen eredménnyel zárult.

A panaszos sérelmezte továbbá a jegyző - az országgyűlési biztos vizsgálatának befejeztét követően hozott - határozatát. 

Alkalmazott jogszabályok

1957. évi IV. törvény az államigazgatási eljárás általános szabályairól

43. § (1) A határozatnak tartalmaznia kell:
a) az eljáró közigazgatási szerv megnevezését, az ügyfél nevét és lakóhelyét (székhelyét), az ügy számát, tárgyának és ügyintézőjének megjelölését,
b) a rendelkező részben a közigazgatási szerv döntését, továbbá a fellebbezés és a bírósági felülvizsgálat lehetőségéről való tájékoztatást,
c) az indokolásban a megállapított tényállást és az annak alapjául elfogadott bizonyítékokat; az ügyfél által felajánlott, de mellőzött bizonyítást és a mellőzés indokait; az eljárt szakhatóságok megnevezését és azokat a jogszabályokat, amelyek alapján a közigazgatási szerv a határozatot hozta,
d) a határozat hozatalának helyét és idejét, a határozat aláírójának nevét, hivatali beosztását és a közigazgatási szerv bélyegzőlenyomatát.

1959. évi IV. törvény a Polgári Törvénykönyvről 

191. § (1) Akit birtokától megfosztanak vagy birtoklásában zavarnak, a jegyzőtől egy éven belül kérheti az eredeti birtokállapot helyreállítását vagy a zavarás megszüntetését.
(2)
(3) A jegyző az eredeti birtokállapotot helyreállítja, és a birtoksértőt e magatartásától eltiltja, kivéve ha nyilvánvaló, hogy az, aki birtokvédelemért folyamodott, nem jogosult a birtoklásra, illetőleg birtoklásának megzavarását tűrni volt köteles. Határozatot hozhat továbbá a jegyző a hasznok, károk és költségek kérdésében is.
(4) A jegyző határozata ellen államigazgatási úton jogorvoslatnak helye nincs; a birtoklás kérdésében hozott határozatot három napon belül végre kell hajtani.
192. § (1) Az a fél, aki a jegyző határozatát sérelmesnek tartja, a határozat kézbesítésétől számított tizenöt napon belül a bíróságtól kérheti a határozat megváltoztatását.
(2) A birtokos az eredeti birtokállapot helyreállítását vagy a zavarás megszüntetését egy év eltelte után közvetlenül a bíróságtól kérheti. A birtokos közvetlenül a bírósághoz fordulhat akkor is, ha az ügyben a birtokláshoz való jogosultság is vitás.

1993. évi LIX. törvény az állampolgári jogok országgyűlési biztosáról

16. § (1) Az országgyűlési biztoshoz bárki fordulhat, ha megítélése szerint valamely hatóság [29. § (1) bek.], illetve közszolgáltatást végző szerv (a továbbiakban együtt: hatóság) eljárása, ennek során hozott határozata (intézkedése), illetőleg a hatóság intézkedésének elmulasztása következtében alkotmányos jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésre álló közigazgatási jogorvoslati lehetőségeket már kimerítette, illetve jogorvoslati lehetőség nincs számára biztosítva.

Érintett alkotmányos jogok

57. § (5) A Magyar Köztársaságban a törvényben meghatározottak szerint mindenki jogorvoslattal élhet az olyan bírósági, közigazgatási és más hatósági döntés ellen, amely a jogát vagy jogos érdekét sérti. A jogorvoslati jogot - a jogviták ésszerű időn belüli elbírálásának érdekében, azzal arányosan - a jelenlévő országgyűlési képviselők kétharmadának szavazatával elfogadott törvény korlátozhatja.

A megállapított tényállás

A vizsgálat a szomszéd eljárását, az országgyűlési biztos vizsgálatát érintő kifogással összefüggésben a következőket állapította meg:

Az 1993. évi LIX. tv. 16. § (1) bekezdése értelmében az országgyűlési biztos a hatóságok eljárását, intézkedéseit vizsgálja. Ebből következően hatásköre a magánszemélyek egymás közti vitás kérdéseire nem terjed ki. Ezen kérdésekben az eljárás lefolytatására - beadvány illetve kérelem előterjesztését követően - a jegyző illetve a bíróság jogosult. Az említettekből következően az országgyűlési biztos a panaszos, a szomszédja eljárását, személyét érintő kifogásaival kapcsolatban vizsgálatot nem folytat. Az országgyűlési biztosnak nincs utasítási hatásköre bizonyítási eljárás lefolytatására, így a panaszos, a szakértői vélemény hiányával összefüggő kifogásával kapcsolatban vizsgálatot nem folytat. A panaszos a birtokvédelemmel összefüggő problémáival a jegyzőhöz illetve a bírósághoz fordulhat, e szervek jogosultak ugyanis az említett eljárási cselekmény elrendelésére és ügyének elbírálására.

A vizsgálat a jegyző 250/3-1999. sz. határozatával összefüggésben megállapította a jogorvoslathoz való alkotmányos jogot érintő visszásságot. A vizsgálat megállapította, hogy a jegyző határozata nem felel meg az 1957. évi tv. 43. § (1) b) pontjában foglaltaknak, amely szerint a határozatnak tartalmazni kell a bírósági felülvizsgálat lehetőségéről való tájékoztatást. 

Ajánlás

Az 1993. évi LIX. tv. 21. § (1) bekezdése értelmében kezdeményezem Tomajmonostora Község jegyzőjénél, hogy a határozathozatal során gondoskodjon a határozat tartalmi kellékeinek ellenőrzéséről.

Kérem a Jegyző Urat, hogy álláspontjáról, intézkedéseiről 30 napon belül értesíteni szíveskedjen.

Budapest, 2000. március 3.

Gönczöl Katalin